b'\n_START_ARTICLE_\nBiosf\xc3\xa6rereservat\n_START_PARAGRAPH_\nBiosf\xc3\xa6rereservat er en internasjonalt vedtatt betegnelse for visse typer verneomr\xc3\xa5der. Termen ble vedtatt under UNESCOs program \xc2\xabMan and the Biosphere\xc2\xbb p\xc3\xa5 1990-tallet, og har seinere f\xc3\xa5tt internasjonalt gjennomslag. Per 2017 var 669 omr\xc3\xa5der i 120 land verna som bios\xc3\xa6rereservater._NEWLINE_Biosf\xc3\xa6rereservater skiller seg fra tradisjonelle verneomr\xc3\xa5der ved at de kombinerer kjerneomr\xc3\xa5der underlagt strenge restriksjoner med soner der det foreg\xc3\xa5r b\xc3\xa6rekraftig n\xc3\xa6ringsut\xc3\xb8velse._NEWLINE_Nordhordland ble utnevnt til Norges  f\xc3\xb8rste UNESCO biosf\xc3\xa6reomr\xc3\xa5de 19. juni 2019. Norge hadde f\xc3\xb8r dette ingen biosf\xc3\xa6rereservater, men MAB-komiteen i Norges forskningsr\xc3\xa5d hadde et prosjekt g\xc3\xa5ende 1994\xe2\x80\x931997 for \xc3\xa5 vurdere biosf\xc3\xa6reomr\xc3\xa5der som verkt\xc3\xb8y for kombinasjonen bruk, vern og utvikling innen det norske forvaltningssystemet. Danmark opprettet i 1977 Nord\xc3\xb8st-Gr\xc3\xb8nland biosf\xc3\xa6rereservat.\n_START_SECTION_\nBiosf\xc3\xa6reomr\xc3\xa5de (Biosf\xc3\xa6rereservat)\n_START_PARAGRAPH_\nEt biosf\xc3\xa6reomr\xc3\xa5de (Biosf\xc3\xa6rereservat) skal fungere som et demonstrasjonsomr\xc3\xa5de for \xc3\xa5 leve og arbeide moderne i bedre harmoni med naturen. Et av de prim\xc3\xa6re m\xc3\xa5lene for MAB er \xc3\xa5 oppn\xc3\xa5 en b\xc3\xa6rekraftig balanse mellom \xc3\xa5 ta ivare p\xc3\xa5 biologisk diversitet og naturressurser, promotere \xc3\xb8konomisk utvikling og opprettholde et sosialt og kulturelt mangfold. _NEWLINE_Et biosf\xc3\xa6reomr\xc3\xa5de skal ha h\xc3\xb8ye natur- og kulturverdier og et visst innhold av vernede omr\xc3\xa5der. Omr\xc3\xa5det skal v\xc3\xa6re representativt for et st\xc3\xb8rre landskap- og/eller marint omr\xc3\xa5de slik at resultatene fra biosf\xc3\xa6reomr\xc3\xa5det er overf\xc3\xb8rbare. _NEWLINE_Biosf\xc3\xa6reomr\xc3\xa5dene skal for dette form\xc3\xa5l utvikle innovative metoder for b\xc3\xa6rekraftig utvikling, teste dem og dele resultatene nasjonalt og internasjonalt. Arbeidet krever n\xc3\xa6rt samarbeid mellom interessegruppene i lokalsamfunnet og positivt engasjement fra forskningsinstitusjoner og forvaltningsmyndigheter._NEWLINE_Ordet biosf\xc3\xa6re viser til alt p\xc3\xa5 land, i vann og i atmosf\xc3\xa6ren som opprettholder livet p\xc3\xa5 jorden. Ordet reservat betyr at det er et spesielt omr\xc3\xa5de som er utvalgt for \xc3\xa5 balansere biologisk mangfold og andre ressurser med b\xc3\xa6rekraftig bruk. Begrepet reservat betyr ikke at dette er omr\xc3\xa5der som er vernet for menneskelig bruk og utvikling. Tvert om er menneskelig bruk en viktig del av MAB-programmet. Erfaring har imidlertid vist at begrepet reservat lett blir misforst\xc3\xa5tt negativt til \xc3\xa5 bety et vernet omr\xc3\xa5de. For \xc3\xa5 unng\xc3\xa5 dette er den opprinnelige benevnelsen biosf\xc3\xa6rereservat i mange land blitt endret til biosf\xc3\xa6reomr\xc3\xa5de._NEWLINE_Hvert biosf\xc3\xa6reomr\xc3\xa5de demonstrerer praktiske tiltak for \xc3\xa5 en bedre b\xc3\xa6rekraftig bruk av ressursene. De er foregangsomr\xc3\xa5der for samfunnsbaserte initiativ som beskytter v\xc3\xa5rt naturlige milj\xc3\xb8 samtidig som man sikrer sunn \xc3\xb8konomisk vekst. Biosf\xc3\xa6reomr\xc3\xa5der viser at \xc3\xb8konomi av h\xc3\xb8y kvalitet ogs\xc3\xa5 krever at milj\xc3\xb8et og samfunnsforholdene holder h\xc3\xb8y standard. _NEWLINE_Biosf\xc3\xa6reomr\xc3\xa5denes viktigste virkemiddel er frivillig dialog mellom samfunnsakt\xc3\xb8rene i lokalsamfunnet, og erfaringene verden over viser at dette arbeidet gir gode resultater. Mange biosf\xc3\xa6reomr\xc3\xa5der er dyktige til \xc3\xa5 fremme lokal identitet og produkter, noe som bidrar til at befolkningen er stolt over sitt omr\xc3\xa5de. _NEWLINE_Et biosf\xc3\xa6reomr\xc3\xa5de skal foresl\xc3\xa5s av lokalsamfunnet, ratifiseres av en nasjonal UNESCO komit\xc3\xa9, nomineres av regjeringen og utpekes av UNESCO\xe2\x80\x99s MAB program. Myndighet over land og vann blir ikke endret n\xc3\xa5r et biosf\xc3\xa6reomr\xc3\xa5de blir opprettet. Myndighetenes jurisdiksjoner og privat eierskap forblir f\xc3\xb8lgelig det samme etter at et biosf\xc3\xa6reomr\xc3\xa5de er blitt opprettet. UNESCO\xe2\x80\x99s biosf\xc3\xa6re program er like mye et helthetlig tiltak for samfunnsutviklingen som et milj\xc3\xb8program. Det f\xc3\xb8rer ikke til oppretting av nye verneomr\xc3\xa5der og heller ikke til restriksjoner av innbyggernes rettigheter. Fokuset p\xc3\xa5 framtidsutviklingen skiller det klart fra verdensarvprogrammet.\n_START_SECTION_\nUtvikling\n_START_PARAGRAPH_\nUtgangspunktet for MAB-programmet var det internasjonale forskningsprogrammet IBP (International Biological Progam 1964-74) som organiserte en lang rekke store milj\xc3\xb8forskningsprosjekt under den overordnete problemstillingen \xc2\xabDen biologiske basis for produktivitet og menneskelig velferd\xc2\xbb. Det ble klarlagt hvor viktig menneskelig ressursutnyttelse var for utviklingen av \xc3\xb8kosystemene. Dette tok UNESCO opp som en viktig global utfordring og i 1971 ble MAB-programmet startet._NEWLINE_I l\xc3\xb8pet av de f\xc3\xb8rste \xc3\xa5rene av MAB-programmet fokuserte biosf\xc3\xa6reomr\xc3\xa5dene p\xc3\xa5 forskningsproblemstillinger om vern av milj\xc3\xb8et. F\xc3\xb8lgelig ble en rekke nasjonalparker og ur\xc3\xb8rte naturomr\xc3\xa5der inkludert i programmet. De skandinaviske landene opprettet s\xc3\xa5ledes i 1970-\xc3\xa5rene biosf\xc3\xa6reomr\xc3\xa5der ut fra disse premissene. Norge opprettet ett omr\xc3\xa5de p\xc3\xa5 nord\xc3\xb8st-Svalbard, Sverige ett i Lappland og Danmark ett p\xc3\xa5 Nord\xc3\xb8st-Gr\xc3\xb8nland. _NEWLINE_I 1987 kom Brundtlandkommisjonen med argumentasjon for en b\xc3\xa6rekraftig utvikling hvor menneskenes bruk av naturressursene ble satt inn i en \xc3\xb8konomisk og sosial sammenheng. Kommisjonen p\xc3\xa5pekte at \xc2\xabressursutnyttelse, investeringer, teknologisk utvikling og institusjonelle endringer m\xc3\xa5 alle harmonere med hverandre og sikre b\xc3\xa5de det umiddelbare og framtidige potensialet for \xc3\xa5 rekke menneskelige behov og forventninger\xc2\xbb._NEWLINE_Verdenskongressen for MAB i Sevilla i 1995 fulgte opp Brundtlandskommisjonen med et nytt sett med m\xc3\xa5lsettinger og direktiver som ble definert og vedtatt for nye biosf\xc3\xa6reomr\xc3\xa5der (\xc2\xabThe Seville Strategy and The Statutory Framework of the World Network\xc2\xbb). Kriterier ble fastsatt for \xc3\xa5 sikre at bestemmelsene i programmet skulle bli fulgt. Regelmessig evaluering av biosf\xc3\xa6reomr\xc3\xa5der ble obligatorisk. Derfor er mange biosf\xc3\xa6reomr\xc3\xa5der som ble etablert i 1970- og 1980-\xc3\xa5rene senere blitt trukket ut av verdensnettverket eller blitt redefinert slik at de f\xc3\xb8lger de nye retningslinjene. Dermed ble b\xc3\xa5de det norske og det svenske biosf\xc3\xa6reomr\xc3\xa5det trukket tilbake. _NEWLINE_Ved verdenskongressen i Madrid i 2008 ble det fokusert p\xc3\xa5 de akselererende klimatiske endringene, den hurtige urbaniseringen som en driver bak milj\xc3\xb8endringene, og det akselererende tapet av biologisk og kulturelt mangfold. Disse utfordringene ble inkludert i \xc2\xabMadrid Action Plan for Biosphere Reserves (2008-2013)\xc2\xbb._NEWLINE_Alle relevante vedtak i MAB programmet blir tatt av en internasjonal komit\xc3\xa9: MAB International Co-ordinating Council (ICC). De 38 medlemmene av ICC er regjeringsrepresentanter som er valgt for en fire\xc3\xa5rs periode av UNESCO General Conference. Sekretariatet for MAB programmet er lokalisert i UNESCOs hovedkvarter i Paris._NEWLINE_Den \xc3\xb8kende bekymring for de menneskeskapte milj\xc3\xb8problemene har s\xc3\xa6rlig etter \xc3\xa5rtusenskiftet f\xc3\xb8rt til en markant \xc3\xb8kt interesse for MAB-programmet. Det verdensomspennende biosf\xc3\xa6renettverket (WBRN) omfatter i 2013: 621 biosf\xc3\xa6reomr\xc3\xa5der i 117 land, inkludert 12 grenseoverskridende omr\xc3\xa5der. I Europa er det opprettet 231 biosf\xc3\xa6reomr\xc3\xa5der i 34 land. I Sverige er det etter 2002 opprettet 5 biosf\xc3\xa6reomr\xc3\xa5der. I Norge er det ogs\xc3\xa5 flere lokale initiativ for \xc3\xa5 f\xc3\xa5 opprettet biosf\xc3\xa6reomr\xc3\xa5der, og den norske UNESCO-kommisjonen har i 2013 tatt initiativ for \xc3\xa5 opprette en norsk MAB-komit\xc3\xa9.'